Metropolisie herenig verlore perde met eienaarLede van die Ekurhuleni-metropolisie se berede eenheid (perde-eenheid) saam met die perde. (Foto: Verskaf) Bedankings stroom steeds in sedert die Ekurhuleni-metropolisie se berede eenheid (perde-eenheid) in Benoni sowat ŉ maand gelede vier verlore perde aan hul eienaars terugbesorg het. Kobeli Mokheseng, woordvoerder van die Ekurhuleni-metropolisie, sê in ŉ verklaring die eenheid is Dinsdag wéér bedank vir hul goeie daad. Lede van die eenheid het op 10 Oktober omstreeks 06:00 inligting oor hul tweerigting-radio’s ontvang rakende vier rondloperperde wat in ŉ oop veld langs Yarrahweg wei. Min het hulle in dié stadium geweet dat die perde aan ŉ boer in die omgewing behoort, wat onverpoos na hulle soek. Die verlore perde. (Foto: Verskaf) Volgens Mokheseng het die boer aanvanklik vyf perde oornag in ŉ stal aangehou. Dié perde het egter deur die nag ongesiens uit die stal ontsnap waarna een van die perde omstreeks 04:00 voor ŉ motor op die hoek van Birch-en-Yarrahweg beland het. Die boer het ŉ oproep ontvang met die nuus dat een van sy perde gevrek het. Daar was in dié stadium ook geen spoor van die vier oorblywende perde nie. Dít totdat lede van die eenheid op die inligting gereageer en die perde later versigtig aangekeer het. Mokheseng verduidelik dat die eenheid gemeenskapslede in die gebied uitgevra het rakende die perde voordat iemand hulle eindelik in kontak met die eienaar kon plaas.